钦定古今图书集成/明伦汇编/官常典/第293卷 > 赵崇宪
## 钦定古今图书集成/明伦汇编/官常典/第293卷 > 赵崇宪

按《宋史赵汝愚传》：“汝愚长子崇宪，字履常，淳熙八年
以取应对策第一。时汝愚侍立殿上，降再拜以谢。孝
宗顾近臣曰：‘汝愚年几何？已有子如此。越三年，复以
进士对策，擢甲科。上谓执政曰：‘此汝愚子，岂即前科
取应第一人者耶’’？”崇宪初任为保义郎，监饶州赡军
酒库，换从事郎、抚州军事推官。汝愚帅蜀，辟书写机
宜文字，改江西转运司干办公事，监西京中岳庙。汝
愚既贬死，海内愤郁，崇宪阖门自处。居数年，复汝愚
故官职，多劝以仕。改奉议郎、知南昌县事，奉行荒政，
所活甚众。升籍田令，《制》曰：“尔先人有功王室，中更谗
毁，思其功而录其子，国之典也。”崇宪拜命，感泣，陈疏
力辞，以为先臣之冤未悉昭白，而其“孤先被宠光，非
公朝所以劝忠孝、厉廉耻之意。”俄改监行在都进奏
院，复引陈瓘论司马光、吕公著复官事申言之，“乞以
所陈下三省集议。若先臣心迹有一如言者所论，即
近日恩典，皆为冒滥，先臣复官赐谥，与臣新命俱合
追寝。如公论果谓诬蔑，乞昭示中外，使先臣之谗谤
既辨，忠节自明。”而宪“圣慈烈皇后拥佑之功德益显，
然后申饬史馆，改正诬史，垂万世之公。”又请正赵师
召妄贡封章之罪，究蔡琏与大臣为仇之奸，毁龚颐
正《续稽古录》之妄。诏两省史官考订以闻。已而吏部
尚书兼修国史楼钥等请施行如章，从之。及诬史未
正，复进言，其略谓：“前日史官徒以权臣风旨，刊旧史，
焚元槁，略无留难。今诏旨再三，莫有慨然奋直笔者。
何小人敢于为恶而谓之君子者，顾不能勇于为善
耶？”闻者愧之。其后玉牒、日历所卒以《重修龙飞事实》
进呈，因崇宪请也。未几，赠汝愚太师，封沂国公，擢崇
宪军器监丞，改太府监丞，迁秘书郎，辞，弗许。寻为著
作佐郎兼权考功郎官。尝因闵雨求言，乃上封事谓：
“今日有更化之名，无更化之实。人才，国之元气，而忠
鲠摈废之士，死者未尽省录，存者未悉褒扬。言论，国
之风采。其间输忠亡隐，有所规益者，岂惟奖激弗加，
盖亦罕见施用；媮安取容，无所建明者，岂惟黜罚弗
及，或乃遂阶通显。至若勉圣学以广聪明，教储贰以
固根本，戒宰辅大臣同寅尽瘁，以济艰难；责侍从台
谏，思职尽规，以宣壅蔽；防左右近习窃弄之渐；察奸
憸馀党窥伺之萌。”皆恳恳为上言之请。外知江州。郡
民岁苦和籴，崇宪疏于朝，永蠲之，且转籴旁郡谷，别
廪储之，以备岁俭。瑞昌民负茶引钱，新旧累积为十
七万有奇，皆困不能偿，死则以责其子孙，犹弗贷。会
新券行，视旧价几倍蓰。崇宪叹曰：“负茶之民愈困矣。
亟请以新券一偿旧券二。”诏从之。受赐者千馀家，刻
石以纪其事。修陂塘以广溉灌，凡数千所。提举江西
常平兼权隆兴府及帅漕司事。迁转运判官，仍兼帅
事。初，汝愚捐私钱百馀万创养济院，俾四方宾旅之
疾病者，得药与食，岁久，寖移为它用。崇宪至，寻修复，
立《规约》数十条，以愈疾之多寡为赏罚，弃儿于道者
亦收鞠之。社仓久敝，访其利害而更张之。以兵部郎
中召，寻改司封，皆固辞。遂直秘阁、知静江府、广西经
略安抚。静江之属邑十地，肥硗略等，而阳朔、修仁、荔
浦之赋独倍焉。自张栻奏减之，馀人犹以为病。崇宪
请再加蠲减，诏递损有差，三县民立祠刻石。琼守非
才，激黎峒之变，乃劾去之，改辟能者代其任。萝蔓峒
者，仍岁寇钞为暴，实民何向父子阴诱导之，崇宪捐
金缯付小校，使系以“来寘”之法。因严民彝交通之禁，
使边民相什伍，寇至则鸣鼓召众，先后掩击，俘获者
赏，不至者有惩。先是，部内郡邑有警，辄移统府兵戍
之，在宜州者百人，古县半之。崇宪谓“根本单虚，非所
以窒奸萌”，迺于其地各置兵如戍兵之数，而敛戍者
以归。邕为边要害地，自狄青平侬智高，所以设捍防
者甚至，岁久寖弛，而溪峒日彊。崇宪条上其议，朝廷
颇采其言，然未及尽用也。崇宪天性笃孝，居父丧月
馀始食食，小祥始茹果实，终丧不饮酒食肉，比御犹
弗入者久之。